CELEX: 52017JC0040
Language: lt
Date: 2017-10-31
Title: Bendras pasiūlymas TARYBOS SPRENDIMAS dėl pozicijos, kurios Sąjungos vardu turi būti laikomasi Jungtiniame ministrų komitete ir Jungtiniame bendradarbiavimo komitete, įsteigtuose Europos Sąjungos bei jos valstybių narių ir Kanados strateginės partnerystės susitarimu, dėl Jungtinio ministrų komiteto darbo tvarkos taisyklių, Jungtinio bendradarbiavimo komiteto įgaliojimų ir Jungtinio bendradarbiavimo komiteto steigiamų pakomitečių įgaliojimų patvirtinimo

EUROPOS KOMISIJA
            Briuselis,2017 10 31
            JOIN(2017) 40 final
            2017/0279(NLE)
            Bendras pasiūlymas
            TARYBOS SPRENDIMAS
            dėl pozicijos, kurios Sąjungos vardu turi būti laikomasi Jungtiniame ministrų komitete ir Jungtiniame bendradarbiavimo komitete, įsteigtuose Europos Sąjungos bei jos valstybių narių ir Kanados strateginės partnerystės susitarimu, dėl Jungtinio ministrų komiteto darbo tvarkos taisyklių, Jungtinio bendradarbiavimo komiteto įgaliojimų ir Jungtinio bendradarbiavimo komiteto steigiamų pakomitečių įgaliojimų patvirtinimo 
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO DALYKAS
            
            
               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi Jungtiniame ministrų komitete ir Jungtiniame bendradarbiavimo komitete, įsteigtuose Europos Sąjungos bei jos valstybių narių ir Kanados strateginės partnerystės susitarimu, dėl Jungtinio ministrų komiteto darbo tvarkos taisyklių, Jungtinio bendradarbiavimo komiteto įgaliojimų ir Jungtinio bendradarbiavimo komiteto steigiamų pakomitečių įgaliojimų numatomo patvirtinimo. 
            
            
               2.PASIŪLYMO APLINKYBĖS
            
            
               2.1.ES ir Kanados strateginės partnerystės susitarimas
            
            
               
                  Europos Sąjungos bei jos valstybių narių ir Kanados strateginės partnerystės susitarimu (toliau – Susitarimas) siekiama sustiprinti strateginius ES ir Kanados ryšius, nustatant išsamią bendradarbiavimo užsienio ir saugumo politikos klausimais bei nemažai kitų sektorių politikos sričių sistemą. Susitarimas pagrįstas bendromis ES ir Kanados vertybėmis, susijusiomis su demokratija, žmogaus teisėmis, taika, saugumu ir teisinės valstybės principu, be to, juo siekiama intensyviau ir plačiau palaikyti politinį dialogą ir skleisti šias vertybes pasaulyje. Šiems tikslams įgyvendinti Susitarimu nustatomi tam tikromis struktūromis pagrįsti konsultacijų mechanizmai.
               
               
                  Susitarimas taikomas laikinai nuo 2017 m. balandžio 1 d.
               
            
            
               2.2.Jungtinis ministrų komitetas
            
            
               Jungtinis ministrų komitetas (JMK) įsteigtas Susitarimo 27 straipsnio 2 dalimi.  Pagrindinė JMK užduotis – peržiūrėti ES ir Kanados bendradarbiavimą ir teikti strategines gaires, kaip lengviau įgyvendinti Susitarimą, užtikrinti nuoseklumą ir, kai įmanoma, plėsti jo taikymo sritį. 
            
            
               Visų pirma JMK įvertins bendradarbiavimo padėtį pagal Jungtinio bendradarbiavimo komiteto metinę ataskaitą. Jis, remdamasis Susitarimo 28 straipsniu, teiks rekomendacijas dėl Jungtinio bendradarbiavimo komiteto veiklos, taip pat dėl naujų būsimo bendradarbiavimo sričių ir su šio Susitarimo įgyvendinimu susijusių ginčų sprendimo.
            
            
               Susitarimo tikslams įgyvendinti JMK gali priimti sprendimus. Sprendimai bus priimami, kai Susitarimo Šalys, laikydamosi savo įstatymų ir taisyklių, užbaigs savo atitinkamas vidaus procedūras.
            
            
               JMK sudaromas iš Šalių atstovų ir jam bendrai pirmininkauja Kanados užsienio reikalų ministras ir Sąjungos vyriausiasis įgaliotinis užsienio reikalams ir saugumo politikai. JMK posėdžiauja kartą per metus arba pagal abipusį susitarimą, jei tai būtina atsižvelgiant į aplinkybes. Jungtinis ministrų komitetas tvirtina savo darbo tvarkos taisykles.
            
            
               2.3.Jungtinis bendradarbiavimo komitetas
            
            
               Jungtinis bendradarbiavimo komitetas (JBK) įsteigtas Susitarimo 27 straipsnio 3 dalimi. Pagrindinės jo užduotys: 
            
            
               – teikti rekomendacijas dėl prioritetų, susijusių su Šalių bendradarbiavimu; 
            
            
               – stebėti Šalių strateginių santykių pokyčius; 
            
            
               – keistis nuomonėmis ir teikti pasiūlymus dėl visų abiem pusėms svarbių klausimų; 
            
            
               – teikti rekomendacijas dėl Šalių santykių veiksmingumo, didesnio efektyvumo ir tarpusavio sąveikos; 
            
            
               – užtikrinti tinkamą Susitarimo įgyvendinimą; 
            
         
         
            
               – teikti JMK metinę santykių būklės ataskaitą ir
            
            
               – steigti pakomitečius, kurie padėtų JBK vykdyti pareigas. 
            
            
               JBK sudaromas iš abiejų Šalių atstovų ir jam bendrai pirmininkauja vienas vyresnysis Sąjungos pareigūnas ir vienas vyresnysis Kanados pareigūnas.  JBK posėdžiauja kartą per metus paeiliui Sąjungoje ir Kanadoje. Jis susitaria dėl savo įgaliojimų. JBK, siekdamas išsamiai apžvelgti susiklosčiusius Šalių tarpusavio santykius, gali prašyti komitetų ir panašių įstaigų, įsteigtų pagal galiojančius Šalių sudarytus dvišalius susitarimus, reguliariai teikti JBK naujausią informaciją apie savo veiklą.
            
            
               2.4.Numatomas Jungtinio ministrų komiteto aktas
            
            
               JMK turi priimti sprendimą dėl JMK darbo tvarkos taisyklių patvirtinimo (toliau – numatomas aktas).
            
            
               Numatomo akto paskirtis – remiantis Susitarimo 27 straipsnio 2 dalies b punkto iv papunkčiu patvirtinti JMK veiklą reglamentuojančias darbo tvarkos taisykles, kad Susitarimą būtų galima įgyvendinti.
            
            
               2.5.Numatomas Jungtinio bendradarbiavimo komiteto aktas
            
            
               JBK turi patvirtinti savo įgaliojimus ir pakomitečių įgaliojimus (toliau – numatomi aktai).
            
            
               Numatomų aktų paskirtis – remiantis Susitarimo 27 straipsnio 3 dalies c punktu ir 27 straipsnio 3 dalies b punkto viii papunkčiu patvirtinti JBK veiklą pagrindžiančius įgaliojimus ir JBK steigiamų pakomitečių įgaliojimus, kad Susitarimą būtų galima įgyvendinti.
            
            
               3.POZICIJA, KURIOS TURI BŪTI LAIKOMASI SĄJUNGOS VARDU
            
            
               Pozicijoje, kurios turi būti laikomasi Sąjungos vardu, turėtų būti pritariama JMK darbo tvarkos taisyklių, JBK įgaliojimų ir JBK įsteigiamų pakomitečių įgaliojimų patvirtinimui, kaip nustatyta Susitarime.
            
            
               4.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               4.1.Procedūrinis teisinis pagrindas
            
            
               4.1.1.Principai
            
            
               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.
            
            
               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .
            
            
               4.1.2.Taikymas aptariamuoju atveju
            
            
               JMK ir JBK bei jo pakomitečiai yra Europos Sąjungos bei jos valstybių narių ir Kanados strateginės partnerystės susitarimu įsteigti organai.
            
            
               Šio sprendimo prieduose pateikti aktai, kuriuos JMK ir JBK raginami priimti, yra privalomi. Taip yra, nes pagal Susitarimo 27 straipsnio 2 dalies b punkto iv ir v papunkčius JMK turi priimti savo darbo tvarkos taisykles ir sprendimus gavęs abiejų Šalių patvirtinimą, o pagal 27 straipsnio 3 dalies b punkto viii papunktį ir c punktą JBK turi steigti pakomitečius ir susitarti dėl savo įgaliojimų.
            
            
               Numatomais aktais nei papildoma, nei keičiama Susitarime nustatyta institucinė struktūra.
            
         
         
            
               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.
            
            
               4.2. Materialinis teisinis pagrindas
            
            
               4.2.1.Principai
            
            
               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu priimama pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.
            
            
               Atsižvelgiant į tai, kad numatomu aktu siekiama kelių tikslų arba jį sudaro kelios dalys, kurie (-ios) yra neatsiejamai susiję (-ios) ir nė vienas (-a) iš jų nėra tik papildomas (-a), sprendimo pagal SESV 218 straipsnio 9 dalį materialinis teisinis pagrindas išimties tvarka turės apimti įvairius atitinkamus teisinius pagrindus.
            
            
               4.2.2.Taikymas aptariamuoju atveju
            
            
               Pagrindinis numatomų aktų tikslas ir turinys yra susiję su Susitarimo įgyvendinimu.
            
            
               Susitarimu siekiama bendros užsienio ir saugumo politikos ir techninio bendradarbiavimo su išsivysčiusiomis šalimis sričių tikslų ir į jį įtrauktos su šiomis sritimis susijusios dalys. Šie Susitarimo aspektai neatskiriamai susiję ir nė vienas iš jų nėra papildomas kito atžvilgiu. Susitarimo pasirašymas ir laikinas taikymas pagrįsti Europos Sąjungos sutarties (toliau – ES sutartis) 37 straipsniu ir Sutarties dėl Europos Sąjungos veikimo (SESV) 212 straipsnio 1 dalimi. 
            
            
               Todėl numatomi aktai turėtų būti grindžiami tuo pačiu materialiniu teisiniu pagrindu.
            
            
               5.IŠVADA
            
            
               Atsižvelgiant į pateiktus argumentus siūlomo sprendimo teisinis pagrindas turėtų būti ES sutarties 37 straipsnis ir SESV 212 straipsnio 1 dalis kartu su SESV 218 straipsnio 9 dalimi. 
            
            
               2017/0279 (NLE)
            
            
               Bendras pasiūlymas
            
            
               TARYBOS SPRENDIMAS
            
            
               dėl pozicijos, kurios Sąjungos vardu turi būti laikomasi Jungtiniame ministrų komitete ir Jungtiniame bendradarbiavimo komitete, įsteigtuose Europos Sąjungos bei jos valstybių narių ir Kanados strateginės partnerystės susitarimu, dėl Jungtinio ministrų komiteto darbo tvarkos taisyklių, Jungtinio bendradarbiavimo komiteto įgaliojimų ir Jungtinio bendradarbiavimo komiteto steigiamų pakomitečių įgaliojimų patvirtinimo 
            
            
               EUROPOS SĄJUNGOS TARYBA,
            
            
               atsižvelgdama į Europos Sąjungos sutartį, ypač į jos 37 straipsnį,
            
            
               atsižvelgdama į Sutartį dėl Europos Sąjungos veikimo, ypač į jos 212 straipsnio 1 dalį kartu su 218 straipsnio 9 dalimi,
            
            
               atsižvelgdama į Europos Komisijos ir Sąjungos vyriausiojo įgaliotinio užsienio reikalams ir saugumo politikai pasiūlymą,
            
            
               kadangi:
            
         
         
            
               (1)
                     Europos Sąjungos bei jos valstybių narių ir Kanados strateginės partnerystės susitarimas (toliau – Susitarimas) pasirašytas 2016 m. spalio 30 d. Briuselyje ir laikinai taikomas nuo 2017 m. balandžio 1 d.; 
            
            
               (2)
                     Susitarimo įgyvendinimui palengvinti Susitarimo 27 straipsnio 2 ir 3 dalimis įsteigtas Jungtinis ministrų komitetas ir Jungtinis bendradarbiavimo komitetas;
            
            
               (3) 
                     Susitarimo 27 straipsnio 2 dalies b punkto iv papunktyje nustatyta, kad Jungtinis ministrų komitetas tvirtina savo darbo tvarkos taisykles, o Susitarimo 27 straipsnio 3 dalies c punkte nustatyta, kad Jungtinis bendradarbiavimo komitetas susitaria dėl savo įgaliojimų. 27 straipsnio 3 dalies b punkto viii papunktyje nustatyta, kad Jungtinis bendradarbiavimo komitetas steigia pakomitečius, kurie padėtų jam vykdyti pareigas;
            
            
               (4)
                     Susitarimo 27 straipsnio 2 dalies b punkto ii papunktyje nustatyta, kad Jungtiniam ministrų komitetui bendrai pirmininkauja Kanados užsienio reikalų ministrą ir Sąjungos vyriausiasis įgaliotinis užsienio reikalams ir saugumo politikai. Susitarimo 27 straipsnio 3 dalies c punkte nustatyta, kad Jungtiniam bendradarbiavimo komitetui bendrai pirmininkauja vienas vyresnysis Kanados pareigūnas ir vienas vyresnysis Sąjungos pareigūnas;
            
            
               (5) 
                     siekiant užtikrinti veiksmingą Susitarimo įgyvendinimą, turėtų būti patvirtintos Jungtinio ministrų komiteto darbo tvarkos taisyklės ir Jungtinio bendradarbiavimo komiteto ir jo pakomitečių įgaliojimai;
            
            
               (6) 
                     todėl Sąjungos pozicija Jungtiniame ministrų komitete ir Jungtiniame bendradarbiavimo komitete turėtų būti pagrįsta pridedamais Jungtinio ministrų komiteto darbo tvarkos taisyklių ir Jungtinio bendradarbiavimo komiteto ir jo pakomitečių įgaliojimų tekstų projektais, 
            
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               (1)
                     Pozicija, kurios Sąjungos vardu turi būti laikomasi ES ir Kanados jungtiniame ministrų komitete, grindžiama prie šio sprendimo pridedamu Jungtinio ministrų komiteto darbo tvarkos taisyklių tekstu.
            
            
               (2)
                     Pozicija, kurios Sąjungos vardu turi būti laikomasi ES ir Kanados jungtiniame bendradarbiavimo komitete, grindžiama prie šio sprendimo pridedamu Jungtinio bendradarbiavimo komiteto įgaliojimų tekstu ir pakomitečių įgaliojimų tekstu. 
            
            
               2 straipsnis
            
            
               Šis sprendimas skirtas Komisijai ir Sąjungos vyriausiajam įgaliotiniui užsienio reikalams ir saugumo politikai.
            
            
               Priimta Briuselyje
            
            
                  Tarybos vardu
            
            
                  Pirmininkas
            
         
         
            
                  
                     (1)
                  Sprendimo Vokietija prieš Tarybą (OIV), C-399/12, ECLI:EU:T:2014:2258, 61–64 punktai. 
               
            
      
    ---documentbreak--- 
      
         
               EUROPOS KOMISIJA
            Briuselis,2017 10 31
            JOIN(2017) 40 final
            PRIEDAI
            prie
            Bendro pasiūlymo dėl Tarybos sprendimo
            dėl pozicijos, kurios Sąjungos vardu turi būti laikomasi Jungtiniame ministrų komitete ir Jungtiniame bendradarbiavimo komitete, įsteigtuose Europos Sąjungos bei jos valstybių narių ir Kanados strateginės partnerystės susitarimu, dėl Jungtinio ministrų komiteto darbo tvarkos taisyklių, Jungtinio bendradarbiavimo komiteto įgaliojimų ir Jungtinio bendradarbiavimo komiteto steigiamų pakomitečių įgaliojimų patvirtinimo 
            
               
         
         
            
               1 PRIEDAS
            
            
            
               Jungtinio ministrų komiteto darbo tvarkos taisyklės
            
            
            
               ES IR KANADOS JUNGTINIS MINISTRŲ KOMITETAS, 
            
            
               atsižvelgdamas į Europos Sąjungos bei jos valstybių narių ir Kanados strateginės partnerystės susitarimą (toliau – Susitarimas), ypač į jo 27 straipsnį, 
            
            
               kadangi:
            
            
               (1)remiantis Susitarimo 30 straipsnio 2 dalimi, Susitarimas laikinai taikomas nuo 2017 m. balandžio 1 d.;
            
            
               (2)pagal Susitarimo 27 straipsnio 2 dalies b punkto iv papunktį Jungtinis ministrų komitetas tvirtina savo darbo tvarkos taisykles,
            
            
               NUSPRENDĖ: 
            
            
               Patvirtinamos priede pateiktos Jungtinio ministrų komiteto darbo tvarkos taisyklės.
            
            
               Pasirašyta ... xxxx. 
            
            
                     
                  
                  
                     
                        ES ir Kanados jungtinio ministrų komiteto vardu
                     
                     
                        Pirmininkai
                     
                  
               
               PRIEDAS 
            
            
               Jungtinio ministrų komiteto darbo tvarkos taisyklės 
            
            
               Užduotys 
            
            
               1. Jungtinio ministrų komiteto (JMK) užduotys yra šios: 
            
            
               (a)vertinti santykių būklę pagal Jungtinio bendradarbiavimo komiteto (JBK) pateiktą metinę ataskaitą;  
            
            
               (b)teikti rekomendacijas dėl JBK veiklos, taip pat dėl naujų būsimo bendradarbiavimo sričių; 
            
         
         
            
               (c)priimti sprendimus gavus abiejų Susitarimo Šalių patvirtinimą;
            
            
               (d)remiantis Susitarimo 28 straipsniu teikti rekomendacijas dėl bet kokių su šio Susitarimo įgyvendinimu susijusių ginčų sprendimo. 
            
            
            
               Pirmininkavimas, sudėtis ir nariai
            
            
               1. JMK bendrai pirmininkauja Kanados užsienio reikalų ministras ir Sąjungos vyriausiasis įgaliotinis užsienio reikalams ir saugumo politikai.
            
            
               2. Prieš kiekvieną JMK posėdį kiekviena Susitarimo Šalis praneša sekretoriatui apie savo delegacijos sudėtį.
            
            
               3. Pirmininkai gali pakviesti ekspertus arba kitų įstaigų atstovus dalyvauti posėdyje stebėtojų teisėmis arba pateikti informacijos konkrečiais klausimais.
            
            
            
               Posėdžiai
            
            
               1. JMK posėdžiauja kartą per metus arba kaip abipusiškai patvirtinama, jei tai būtina atsižvelgiant į aplinkybes. JMK posėdžiai vyksta bendrai patvirtintą datą paeiliui Europos Sąjungoje ir Kanadoje arba bet kokioje kitoje vietoje, kurią bendrai patvirtina pirmininkai. 
            
            
               2. JMK posėdžiai yra uždari, nebent pirmininkai, gavę Susitarimo Šalių patvirtinimą, nusprendžia, kad posėdis yra viešas. 
            
            
            
               Sekretoriatas
            
            
               1. Europos išorės veiksmų tarnybos atstovas ir Kanados Vyriausybės užsienio reikalų departamento atstovas kartu eina JMK sekretorių pareigas. Svarbūs pirmininkų gaunami ir teikiami pranešimai perduodami sekretoriams. 
            
            
               2. Sekretoriatas užtikrina, kad prieš JMK posėdžius būtų reguliariai palaikomi ryšiai, taip pat ir per vaizdo konferencijas, kad būtų atsižvelgta į temines diskusijas, galėjusias vykti prieš JMK posėdžius. Per šias diskusijas aptarti dalykai įtraukiami į JMK posėdžių darbotvarkę.
            
            
            
               Posėdžių darbotvarkės
            
            
               1. Priimančiosios Susitarimo Šalies sekretoriatas parengia kiekvieno posėdžio preliminarią darbotvarkę. Jei leidžia aplinkybės, preliminari darbotvarkė ir visi svarbūs dokumentai išsiunčiami Susitarimo Šalims likus ne mažiau kaip 15 darbo dienų iki posėdžio pradžios. 
            
            
               2. Darbotvarkė patvirtinama pirmininkų ir priimama JMK kiekvieno posėdžio pradžioje. Pirmininkams nutarus, į darbotvarkę gali būti įtraukta ir kitų klausimų, kurie nebuvo įtraukti į preliminarią darbotvarkę.
            
            
               Jungtinio ministrų komiteto pareiškimas
            
         
         
            
               1. Kiekvieno posėdžio pabaigoje Šalys patvirtina JMK pareiškimą. Jis skelbiamas viešai ir į jį gali būti įtraukiamos bet kokios Susitarimo Šalių patvirtintos rekomendacijos. 
            
            
               Sprendimai ir rekomendacijos 
            
            
               1. Susitarimo tikslams įgyvendinti JMK gali priimti sprendimus ar teikti rekomendacijas.
            
            
               2. JMK sprendimai ir rekomendacijos priimami gavus bendrą Susitarimo Šalių patvirtinimą ir perduodami, jei kalbama apie ES, Europos Komisijos generaliniam sekretoriatui, Europos išorės veiksmų tarnybai, Europos Sąjungos valstybių narių nuolatinėms atstovybėms, ES Tarybos generaliniam sekretoriatui ir, jei kalbama apie Kanadą, atitinkamoms Kanados valdžios institucijoms. 
            
            
               3. Sprendimai priimami, kai Susitarimo Šalys, laikydamosi savo įstatymų ir taisyklių, užbaigia savo atitinkamas vidaus procedūras.
            
            
               4. JMK sprendimai ir rekomendacijos saugomi dviem galiojančiais pirmininkų pasirašytais egzemplioriais. 
            
            
               5. Skubos atvejais sprendimus ir rekomendacijas galima priimti rašytine procedūra, nerengiant oficialaus JMK posėdžio. Šie sprendimai ir rekomendacijos perduodami Susitarimo Šalims.
            
            
               Išlaidos
            
            
               1. Kiekviena Susitarimo Šalis padengia visas dėl dalyvavimo JMK posėdžiuose patirtas savo išlaidas, susijusias su darbuotojų, kelionės ir pragyvenimo bei pašto ir telekomunikacijų išlaidomis. 
            
            
               2. Kiekviena Susitarimo Šalis padengia savo patirtas išlaidas, susijusias su vertimu žodžiu posėdžiuose ir vertimu raštu.
            
            
               3. Priimančioji Susitarimo Šalis padengia posėdžių organizavimo ir dokumentų dauginimo išlaidas. 
            
            
               Konfidencialumas 
            
            
               Kai Susitarimo Šalis JMK pateikia informaciją, kuri nurodyta kaip konfidenciali, kita Šalis tą informaciją tvarko laikydamasi konfidencialumo principų.
            
            
            
               2 PRIEDAS
            
            
               Jungtinio bendradarbiavimo komiteto įgaliojimai
            
            
            
               ES IR KANADOS JUNGTINIS BENDRADARBIAVIMO KOMITETAS, 
            
            
               atsižvelgdamas į Europos Sąjungos bei jos valstybių narių ir Kanados strateginės partnerystės susitarimą (toliau – Susitarimas), ypač į jo 27 straipsnį, 
            
            
               kadangi:
            
         
         
            
               (1)remiantis Susitarimo 30 straipsnio 2 dalimi, Susitarimas laikinai taikomas nuo 2017 m. balandžio 1 d.;
            
            
               (2)pagal Susitarimo 27 straipsnio 3 dalies c punktą Jungtinis bendradarbiavimo komitetas patvirtina savo darbo tvarkos taisykles, 
            
            
            
               PATVIRTINO: 
            
            
               Patvirtinami priede pateikti Jungtinio bendradarbiavimo komiteto įgaliojimai.
            
            
               Pasirašyta ... xxxx. 
            
            
            
                     
                  
                  
                     
                        ES ir Kanados jungtinio bendradarbiavimo komiteto vardu
                     
                     
                     
                     
                        Pirmininkai
                     
                  
               
               PRIEDAS 
            
            
               Jungtinio bendradarbiavimo komiteto įgaliojimai 
            
            
               Užduotys 
            
            
               Jungtinio bendradarbiavimo komiteto (JBK) užduotys yra šios:
            
            
               (a)teikti rekomendacijas dėl prioritetų, susijusių su Susitarimo Šalių bendradarbiavimu;
            
            
               (b)stebėti Susitarimo Šalių strateginių santykių pokyčius;
            
            
               (c)keistis nuomonėmis ir teikti pasiūlymus dėl visų abiem pusėms svarbių klausimų;
            
            
               (d)teikti rekomendacijas dėl Susitarimo Šalių santykių veiksmingumo, didesnio efektyvumo ir tarpusavio sąveikos;
            
            
               (e)užtikrinti tinkamą šio Susitarimo įgyvendinimą;
            
            
               (f)teikti JMK metinę santykių būklės ataskaitą, kurią Susitarimo Šalys skelbia viešai;
            
            
               (g)tinkamai spręsti bet kokį Susitarimo Šalių pagal šį Susitarimą jam perduotą klausimą;
            
            
               (h)steigti pakomitečius, kurie padėtų JBK vykdyti pareigas. Tačiau šie pakomitečiai neturėtų dubliuoti pagal kitus Susitarimo Šalių sudarytus susitarimus įsteigtų įstaigų veiklos;
            
         
         
            
               (i)nagrinėti atvejus, kai kuri nors Susitarimo Šalis mano, kad dėl sprendimų priėmimo procesų bendradarbiavimo srityje, kuri nėra reguliuojama konkrečiu susitarimu, buvo arba galėjo būti pakenkta jos interesams.
            
            
            
               Sudėtis, pirmininkavimas ir nariai
            
            
               1. JBK sudaro abiejų Šalių atstovai.
            
            
               2. JBK bendrai pirmininkauja vienas vyresnysis Europos išorės veiksmų tarnybos pareigūnas ir vienas vyresnysis Kanados Vyriausybės užsienio reikalų departamento pareigūnas.
            
            
               3. Prieš kiekvieną JBK posėdį kiekviena Susitarimo Šalis praneša pirmininkams apie savo delegacijos sudėtį.
            
            
               4. Pirmininkai gali pakviesti ekspertus arba kitų įstaigų atstovus dalyvauti posėdyje stebėtojų teisėmis arba pateikti informacijos konkrečiais klausimais.
            
            
            
               Posėdžiai
            
            
               1. JBK posėdžiauja kasmet arba kaip bendrai patvirtinta. JBK posėdžius šaukia jo pirmininkai. Posėdžiai vyksta paeiliui Europos Sąjungoje ir Kanadoje bendrai patvirtintą datą. Bet kurios Susitarimo Šalies prašymu JBK gali rengti neeilinius posėdžius. 
            
            
               2. Pirmininkams patvirtinus šie neeiliniai JBK posėdžiai gali būti išimties tvarka rengiami kaip vaizdo ar telekonferencijos.
            
            
                3. JBK posėdžiai yra uždari, nebent pirmininkai, gavę Susitarimo Šalių patvirtinimą, nusprendžia, kad posėdis yra viešas. 
            
            
            
               Sekretoriatas
            
            
               Europos išorės veiksmų tarnybos atstovas ir Kanados Vyriausybės užsienio reikalų departamento atstovas kartu eina JBK sekretorių pareigas. Svarbūs pirmininkų gaunami ir teikiami pranešimai perduodami sekretoriams. 
            
            
            
               Posėdžių darbotvarkės
            
            
               1. Priimančiosios Susitarimo Šalies sekretoriatas, pasikonsultavęs su kitu sekretoriatu, parengia kiekvieno posėdžio preliminarią darbotvarkę. Preliminari darbotvarkė ir visi svarbūs dokumentai išsiunčiami Susitarimo Šalims likus ne mažiau kaip 15 darbo dienų iki posėdžio pradžios. Konkrečiam posėdžiui pirmininkai, jei reikia, gavę Šalių patvirtinimą, gali nustatyti kitokius terminus. 
            
            
               2. Bet kuri Susitarimo Šalis gali paprašyti sekretoriato įtraukti klausimą į darbotvarkę. Į preliminarią darbotvarkę įtraukiami visi klausimai, dėl kurių sekretoriatas gavo tokį prašymą ne vėliau kaip prieš 21 darbo dieną iki posėdžio datos.
            
            
               3. Darbotvarkė patvirtinama pirmininkų ir priimama JBK kiekvieno posėdžio pradžioje. Pirmininkams patvirtinus į darbotvarkę gali būti įtraukta ir kitų klausimų, kurie nebuvo įtraukti į preliminarią darbotvarkę.
            
         
         
            
               4. Susitarimo Šalys užtikrina, kad prieš JBK posėdį būtų reguliariai palaikomi ryšiai, taip pat ir per vaizdo konferencijas, kad būtų atsižvelgta į temines ir geografines diskusijas, galėjusias vykti prieš posėdį. Per šias diskusijas aptarti dalykai įtraukiami į JBK darbotvarkę.
            
            
               Protokolai
            
            
               1. Pirmininkai apibendrina kiekviename posėdyje JBK padarytas išvadas. Remdamiesi šiomis išvadomis abu sekretoriatai patvirtina protokolo projektą. Priimančiosios Šalies sekretoriatas pateikia pirmą protokolo projektą per 15 darbo dienų po posėdžio datos. 
            
            
               2. Šalys patvirtina tą projektą per 30 darbo dienų nuo posėdžio dienos arba iki Šalių patvirtintos datos. Šalims patvirtinus protokolo projektą pirmininkai ranka ar elektroninėmis priemonėmis pasirašo du originalius egzempliorius. 
            
            
            
               Rekomendacijos 
            
            
               1. JBK rekomendacijos priimamos gavus bendrą Susitarimo Šalių patvirtinimą ir įtraukiamos į bendrą protokolą. Protokolas perduodamas atitinkamai, jei kalbama apie ES, Europos Komisijos generaliniam sekretoriatui, Europos išorės veiksmų tarnybai, Europos Sąjungos valstybių narių nuolatinėms atstovybėms, ES Tarybos generaliniam sekretoriatui ir, jei kalbama apie Kanadą, atitinkamoms Kanados valdžios institucijoms.
            
            
               2. JBK teikia atitinkamas rekomendacijas dėl bet kokių su šio Susitarimo įgyvendinimu susijusių ginčų sprendimo. Šios rekomendacijos teikiamos remiantis Susitarimo 28 straipsniu.
            
            
               Metinė ataskaita Jungtiniam ministrų komitetui
            
            
               1. Sekretoriatas užtikrina, kad metinė santykių būklės ataskaita būtų parengta ir pateikta Susitarimo Šalims likus ne mažiau kaip 15 darbo dienų prieš JBK posėdį.
            
            
               2.  JBK tvirtina metinę JMK skirtą ataskaitą. Patvirtinta ataskaita skelbiama viešai. 
            
            
               Išlaidos
            
            
               1. Kiekviena Susitarimo Šalis padengia visas dėl dalyvavimo JBK posėdžiuose patirtas savo išlaidas, susijusias su darbuotojų, kelionės ir pragyvenimo bei pašto ir telekomunikacijų išlaidomis. 
            
            
               2. Kiekviena Susitarimo Šalis padengia savo patirtas išlaidas, susijusias su vertimu žodžiu posėdžiuose ir vertimu raštu.
            
            
               3. Priimančioji Susitarimo Šalis padengia išlaidas, susijusias su posėdžių organizavimu ir dokumentų dauginimu. 
            
            
               Pakomitečių steigimas
            
            
               1. JBK gali steigti pakomitečius, kurie padėtų jam vykdyti pareigas. Po kiekvieno posėdžio pakomitečiai atsiskaito JBK, be to, jie nedubliuoja pagal kitus Susitarimo Šalių susitarimus įsteigtų įstaigų veiklos.   
            
            
               2. JBK gali panaikinti bet kokį įsteigtą pakomitetį, apibrėžti ar iš dalies keisti pakomitečių įgaliojimus ar įsteigti kitus pakomitečius. 
            
            
               Konfidencialumas 
            
            
               Kai Susitarimo Šalis JBK pateikia informaciją, kuri nurodyta kaip konfidenciali, kita Šalis tą informaciją tvarko laikydamasi konfidencialumo principų.
            
         
         
            
               3 PRIEDAS
            
            
               ES IR KANADOS JUNGTINIS BENDRADARBIAVIMO KOMITETAS
            
            
            
               Pakomitečiai ir jų įgaliojimai
            
            
               ES IR KANADOS JUNGTINIS BENDRADARBIAVIMO KOMITETAS,
            
            
               atsižvelgdamas į Europos Sąjungos bei jos valstybių narių ir Kanados strateginės partnerystės susitarimą (toliau – Susitarimas), ypač į jo 27 straipsnio 3 dalies b punkto viii papunktį, 28 straipsnio 2 dalį ir Jungtinio bendradarbiavimo komiteto įgaliojimus,
            
            
               kadangi:
            
            
               (1)tam, kad dėl pagrindinių sričių, kurioms taikomas Susitarimas, galėtų vykti ekspertų lygmens diskusijos, Jungtinis bendradarbiavimo komitetas gali steigti pakomitečius,
            
            
            
               PATVIRTINO:
            
            
            
               Priede pateikiami visų būsimų pakomitečių įgaliojimai. 
            
            
               Pasirašyta
            
            
            
               ES ir Kanados jungtinio bendradarbiavimo komiteto vardu
            
            
            
               Pirmininkai
               
            
               PRIEDAS  
            
            
               Jungtinio bendradarbiavimo komiteto pakomitečių, steigiamų pagal Strateginės partnerystės susitarimą, įgaliojimai 
            
            
               Užduotys
            
         
         
            
               1. Jungtinio bendradarbiavimo komiteto (JBK) pakomitečiai (toliau – pakomitečiai) gali aptarti Susitarimo įgyvendinimą jo taikymo srityse. Jie taip pat gali aptarti klausimus arba konkrečius projektus, susijusius su konkrečia dvišalio bendradarbiavimo sritimi, įskaitant Susitarimo aiškinimą. 
            
            
               2. Pakomitečių veiklai vadovauja JBK. Jie per 20 darbo dienų po kiekvieno posėdžio JBK pirmininkams pateikia protokolą ir  išvadas.
            
            
               Sudėtis ir nariai
            
            
               1. Pakomitečius sudaro abiejų Susitarimo Šalių atstovai.
            
            
               2. Pakomitečiai gali kviesti į savo posėdžius ekspertus, kad jie išdėstytų savo požiūrį konkrečiais darbotvarkės klausimais.
            
            
               3. Pakomitečiams bendrai pirmininkauja Susitarimo Šalys.
            
            
            
               Sekretoriatas
            
            
               Kiekvienas pakomitetis nusprendžia, kaip skirstomos sekretoriato užduotys, kad užtikrintų, kad ataskaitos būtų laiku perduodamos JBK.
            
            
            
               Posėdžiai
            
            
               1. Pakomitečiai rengia posėdžius pagal aplinkybes, remdamiesi bet kurios iš Susitarimo Šalių raštu pateiktu prašymu. Kiekvienas posėdis vyksta Susitarimo Šalių bendrai patvirtintoje vietoje ir bendrai patvirtintą datą. Posėdžiai taip pat gali vykti kaip vaizdo konferencijos.
            
            
               2. Pakomitečių posėdžiai yra uždari, nebent pirmininkai, Susitarimo Šalims pritarus, nusprendžia, kad posėdis yra viešas. 
            
            
            
               Posėdžių darbotvarkės
            
            
               Susitarimo Šalys bendrai tvirtina pakomitečių posėdžių darbotvarkę. 
            
            
            
               Protokolai
            
            
               Susitarimo Šalys bendrai parengia kiekvieno pakomitečių posėdžio protokolo projektą.